Ina ovra monumentala da Conrad Escher
Il nov cudesch cuntegna era panoramas e massa skizzas dal Grischun

Da Claudia, Cadruvi, ANR

Il cudesch fascinescha alpinistas, amis da l’art, geologas, geografs, istorichers e graficheras. El ha sulet dus dischavantatgs: La paisa da ca. 3 kilos ed il pretsch da 338 francs. «Hans Conrad Escher von der Linth, il grond politicher e filantrop svizzer, n’ha mai gì en senn da daventar artist. Tuttina ha el laschà enavos cun ses dissegns ina ovra che munta insatge singular.» Cun quels pleds introducescha René Brandenberger il cudesch «Die ersten Panoramen der Alpen». Brandenberger presidiescha la fundaziun «Linth-Escher» che ha edì cun quest cudesch quasi tut las skizzas ed ils panoramas che Escher ha fatg. Tschient onns èn quests dissegns stads bandischads en in archiv da la ETH a Turitg. Nagin s’interessava per els.

Renconuschì dals experts d’art
Il 1971 avra Gustav Solar ina stgaffa en la biblioteca geologica da la ETH a Turitg. 700 skizzas, cartas e panoramas «crodan en ses mauns». Igl è la lavur – quasi cumpletta – che Conrad Escher ha stgaffì tranter il 1791 ed il 1822. Ils fegls èn bain mantegnids. Il colorit è brigliant. Solar examinescha quest stgazi. El fa pliras publicaziuns. Plaunsieu renconuschan era ils experts ils dissegns sco lavur artistica. Escher ha enconuschì mintga regiun da la Svizra. El è ì a girond per tut las valladas e sur mintga pass. Cun bler engaschi ha el intercurì il sistem da las Alps. Ses regl da skizzar e registrar mintga culm era nunstanclentaivel, sco sch’el less stgaffir in lexicon cumplet dal mund alpin.

Fotografia remplazza dissegn
Perquai ch’el leva metter tut sin palpiri, ha Escher sviluppà il panorama da 360 grads. «Igl è cumprovà che Escher ha dissegnà, or d’agen impuls e senza influenza d’ordvart, ils 13 da fanadur il 1792 l’emprim panorama da 360 grads da las Alps dal piz da la Fibbia en il massiv dal Gottard.» Escher aveva, sco era Goethe, studegià pliras scienzas. Pir en il 19avel tschientaner han ins separà las differentas scienzas e l’art. La geologia ha alura fatg in svilup rasant. Skizzas abstractas e fotografias èn daventadas las illustraziuns impurtantas per la geologia. Ils dissegns dad Escher èn tuttenina stads antiquads. Ins ha zavrà ora els e claviglià en la stgaffa da l’institut geologic.

Panoramas da la Surselva
A chaschun da l’onn dals culms da l’ONU ha la fundaziun «Linth-Escher» publitgà per l’emprima giada l’ovra cumpletta dad Escher. Sut il chapitel Surselva cuntegna il nov cudesch 24 dissegns e quatter panoramas. Las paginas cun ils panoramas pon ins faudar ora. Il panorama dal Badus ha ina lunghezza da 180 cm. Ils auter panoramas mussan ina vista visavi Mustér, la regiun dal Lucmagn e la vista dal Scopi anor. Pli interessantas ch’ils panoramas èn magari las skizzas, fatgas a la svelta, forsa durant ina pausa da viadi. Escher na ha mai fatg lungas cun detagls. Las vischnancas ha el sulet marcà cun ina chasa u in bajetg signifitgant. Impurtant per il geolog eran la finala ils culms. 

Notizias 
Ma in zic vita duvrava para era in scienzià: Mintgatant cumparan a l’ur d’in dissegn intginas persunas, p. ex. purs, viandants, in pèr u animals. Sin ina skizza, da Cumpadials anor, ha el dissegnà a l’ur ina fila da chauras che passan sur in piogn. Sias notizias latiers en tun original: «Das auch hier furchtbar gewesne Unwetter… hatte fast überall die Brücken und Staege weggerissen bey Campodels… da aber sich die Ziegenherde des Dorfes schon seit 2 Tagen jenseits abgeschnitten befand, so waren die Einwohner damit beschäftigt, auch über jenne neuen Nebenarme des dicktrüben Rheins Staege zu machen…» (28 d’avust 1817).

Aquarels da l’Engiadina
Il 1806 ha Escher visità l’Engiadina, la Val d’Alvra e la Val Müstair. Da quest viadi datti bleras illustraziuns coluradas, nua che Escher ha fatg dapli bregia cun detagls. I dat vistas detagliadas dal Pass dal Fuorn, dal Piz Palü, dal Morteratsch, Scaletta, dal Bernina e dal Piz Linard. Pitschnas picturas d’aquarel ha Escher fatg p. ex. da Cinuos-chel e da Guarda. Tras il Grischun central è Escher passà pliras giadas. En il cudesch datti tranter auter maletgs da Bravuogn, Seglinas, d’Andeer u era in panorama cun la Tumleastga ed il Beverin. Las indicaziuns geograficas che Escher ha nudà sin ils dissegns paran ozendi mintgatant curiusas. Per Tödi scriva el p. ex. Dödiberg, per Vilan Seewiserberg. 

L’um cun il titel «von der Linth» 
Hans Conrad Escher ha vivì dal 1767 fin il 1823. El è stà l’iniziant dal «Linthwerk». Quai è l’emprima iniziativa generala d’util public che la Svizra ha prendì a maun. Ins ha bajegià il canal da la Linth per sientar las palìs ed ils morasts tranter il Lai Rivaun ed il Lai da Turitg. La populaziun da questa regiun ha patì onns a la lunga dad inundaziuns e malsognas. I ha cuzzà 16 onns fin ch’il canal è stà bajegià. L’enviern lavuravan fin 1000 persunas vi dal canal. Per ses engaschi ha Escher obtegnì il titel «von der Linth» – ina onuraziun ch’ins na ha suenter mai pli dà ad insatgi en Svizra. Era la finanziaziun dal «Linthwerk » è stada in’ovra da pionier. Damai che la Svizra era suenter l’occupaziun tras las truppas da Napoleun bravamain sblundregiada, ha Escher proponì da finanziar il canal cun daners d’aczias. Il register d’aczias munta oz in fundus istoric economic. El inditgescha tgi che veva da lez temp insumma anc daners danvanz. 

«Die ersten Panoramen der Alpen», Linth-Escher-Stiftung, Baeschlin Glarus. 452 paginas ed ina cd-rom. Pretsch 338 francs. Glarus 2002. ISBN 3-85546-120-1.